Rokers nie hiér welkom nieArgieffoto (Foto: Vaping360.com via Wikimedia Commons) Die goewerneur van Massachusetts beplan om ŉ wet te bekragtig wat ŉ verbod plaas op die verkope van gegeurde tabak en e-sigarette, insluitend mentolsigarette. Die Amerikaanse Kankervereniging en die Veldtog vir Tabakvrye Kinders het gesê die Republikeinse goewerneur Charlie Baker se handtekening sal beteken Massachusetts is die eerste staat om ŉ permanente verbod op dié produkte te plaas. Baker se kantoor het gesê hy sal Woensdag die wetgewing onderteken. Die goewerneur het in September ŉ openbare noodgeval afgekondig en ŉ tydelike verbod op die verkope van alle e-sigarette (vaping-produkte) verklaar. Hy het Woensdag gesê dié verbod sal tot 11 Desember van krag bly totdat sy administrasie bykomende riglyne opgestel het. Die nuwe wetgewing hou verband met toenemende kommer oor gesondheidsprobleme weens vaping-produkte. Geen gegeurde vaping-produkte mag meer in Massachusetts verkoop word nie en verkope van mentolsigarette staak op 1 Junie 2020.